Bwrdd Ffilmiau Cymraeg

Corff cynhyrchu ffilmiau oedd y Bwrdd Ffilmiau Cymraeg a ffurfiwyd ym mis Gorffennaf 1970. O ganlyniad i ysgol breswyl ar Gyfryngau Llenyddol Newydd yng Ngregynog, ger y Trallwng, fe'i ffurfiwyd o dan adain Cyngor Celfyddydau Gogledd Cymru. Ei nod oedd annog a hyrwyddo cynhyrchu ffilmiau yn y Gymraeg.

Ei enw cychwynnol oedd Panel Ffilmiau Cymraeg Gregynog cyn newid i Bwrdd Ffilmiau'r Gogledd yn 1972 ac yna Bwrdd Ffilmiau Cymraeg yn fuan wedyn. Cynhyrchwyd sawl ffilm cyn i'r bwrdd gael ei ddiddymu ym mis Medi 1986.

Mae deunydd ffilm a chofnodion gweinyddol y bwrdd wedi eu harchifo yn Llyfrgell Genedlaethol Cymru.

Cynyrchiadau
Cynhyrchwyd sawl ffilm gofiadwy gan y bwrdd yn cynnwys un o'r ffilmiau arswyd cyntaf yn Gymraeg, O'r Ddaear Hen a'r "comedi tywyll" Gwaed Ar Y Sêr. Aethpwyd a'r ffilmiau hyn ar daith o Gymru ac fe'u dangoswyd i nifer o blant ysgol gynradd; yn dilyn hyn roedd storiau yn y papurau newydd am fod rhieni yn cwyno fod y ffilmiau wedi eu dychryn eu plant.

Ar ôl lansio S4C yn 1982, ffilm fawr gyntaf y sianel a ddangoswyd adeg y Nadolig y flwyddyn honno oedd Madam Wen, addasiad o nofel antur wedi'i gosod yn Sir Fôn. Yn dilyn helbul am orwario ar y ffilm, syrthiodd y bai ar bennaeth y Bwrdd Ffilmiau ar y pryd, Gwilym Owen. Fe'i orfodwyd gan S4C i adael swydd pennaeth y bwrdd ond cafodd ei gydnabod fel cynhyrchydd ar gredydau y ffilm.

Rhestr cynyrchiadau
Ffilmiau a gomisiynwyd gan y bwrdd
 Yr Hen Dynnwr Lluniau (1973)
 Arlunydd wrth ei Waith (1974)
 Capeli (1974)
 Ifan ar Ffo (1974)
 Scersli Bilif (1974)
 Gwaed Ar Y Sêr (1975)
 Y Dieithryn (1977)

Ffilmiau gwreiddiol i blant
 Crochendy Syr Wynff a Mici (1979)
 Garej Syr Wynff a Mici (1979)
 Teliffant (1979)

Ffilmiau'r bwrdd fel uned gynhyrchu annibynnol
 Newid Gêr (1980)
 Teisennau Mair (1980)
 O.G. (1981)
 O'r Ddaear Hen (1981)
 Madam Wen (1982)
 Ty'd Yma Tomi'' (1984)

Cyfeiriadau

Categori:Ffilm Gymraeg
Categori:Sefydliadau 1970
Categori:Sefydliadau Cymru
Categori:Dadsefydliadau 1986